‘इम्ब्रेस अटिजम’ सांगीतिक कार्यक्रमका लागि अस्ट्रेलियाली सरकारको सहयोग
‘इम्ब्रेस अटिजम’ सांगितिक कार्यक्रम हुने भएको छ । काठमाडौं महानगरपालिका, अटिजम केयर नेपाल सोसाइटी र प्रख्यात नेपाली रक सांगीतिक समूह १९७४ एडीहरुले सहकार्य गरी काठमाडौंको टुँडिखेलमा यहि शनिबार साँझ ५ बजे सांगीतिक कार्यक्रमको आयोजना गर्न लागेका हुन् ।
काठमाडौँ — ‘इम्ब्रेस अटिजम’ सांगितिक कार्यक्रम हुने भएको छ । काठमाडौं महानगरपालिका, अटिजम केयर नेपाल सोसाइटी र प्रख्यात नेपाली रक सांगीतिक समूह १९७४ एडीहरुले सहकार्य गरी काठमाडौंको टुँडिखेलमा यहि शनिबार साँझ ५ बजे सांगीतिक कार्यक्रमको आयोजना गर्न लागेका हुन् ।अटिजमसम्बन्धी जनचेतना फैलाउने र मस्तिष्क विकाससम्बन्धी भिन्नता भएकाहरुको उत्सव मनाउने उद्देश्यले आयोजित उक्त कार्यक्रमलाई सहयोग गर्न पाउँदा नेपालस्थित अस्ट्रेलियाली दूतावासले दुतावासले खुसी व्यक्त गरेको छ ।नेपालमा करिब तीन लाख बालबालिकाहरुमा अटिजम भएको हुन सक्ने अनुमान छ । अटिजमले सबै जातजाति र समाजिक समूहहरूमा उत्तिकै प्रभाव पारेको पाइन्छ । समयमै हस्तक्षेप गर्न सके अटिजम भएका बालबालिकाहरुको सिकाइमा सुधार ल्याउन, सञ्चार सिपको विकास गर्न र मस्तिष्क विकासमा समेत सकारात्मक प्रभाव पार्न सकिने दूतावासले जनाएको छ ।अटिजम केयर नेपाल सोसाइटी (एसीएनएस) का अध्यक्ष सुनिता मलेकुका अनुसार नेपालमा अटिजमको फैलावट व्यापक रहेको भए पनि हाम्रो समाजमा अटिजमबारे एकदम कम छलफल हुन्छ र समुदायमा अटिजमबारे जानकारी सीमित छ । उनले भनिन्, ‘अभिभावकहरू, स्वास्थ्यकर्मीहरू, समुदायका सरोकारवालाहरूमा पनि बालबालिकामा हुने विकासात्मक ढिलाइ र भिन्नताहरूको कम जानकारी भएकाले बालबालिकाहरूमा अटिजमको अवस्था निदान गर्न ढिलो हुने गरेको पाइन्छ ।’‘यो विषयमा जानकारी बढाउन, जनचेतना वृद्धि गर्न र अटिजमको अवस्थालाई बालबालिकाहरूको कलिलै उमेरमा पत्ता लगाउन अत्यन्त जरुरी छ । समयमै पत्ता लागेमा र उपचार गरेमा अटिजम भएका व्यक्तिहरूले पनि थोरै मद्दतले पनि सहज जीवन जीउन सक्ने अवस्था सिर्जना गर्न सकिन्छ,’ उनले भनिन् ।काठमाडौँ महानगरपारिकाका उपमेयर सुनिता डंगोलले महानगरले अपांग समावेशीतालाई विशेष कार्यक्रमका रुपमा लिएको र यस क्षेत्रम विभिन्न संघ संस्थाहरूसँग सहकार्य गरिरहेको बताइन् । ‘सबै जनालाई उक्त सांगीतिक कार्यक्रममा सहभागी भई अटिजमबारे जनचेतना फैलाउन सहयोग गर्न आह्वान गर्दछु,’ उपमेयर डंगोलले भनिन् । नेपालका लागि अस्ट्रेलियाली राजदूत फेलिसिटी भोल्कले अस्ट्रेलियाली सरकार अपांग समावेशी विकासलाई प्राथमिकाताका साथ प्रवर्द्धन गर्ने बताइन् । सांगीतिक समूह १९७४ एडीले अटिजमलाई अंगाएर अटिजमका लागि सांगीतिक कार्यक्रम गर्न पाउँदा निकै खुसी लागेको जनाएको छ । 